- Når kunden kommer ned i butikken og har reserveret en vare, er det vores opgave at sælge en anden, og det bliver der talt åbent om.

Sådan siger en tidligere ansat i elektronikkæden Power, der i løbet af få år har åbnet 17 såkaldte Powerhouses over hele landet med løfter om 'et gigantisk udvalg' og 'superlave priser'.

Men ifølge den tidligere ansatte, der ønsker at være anonym af frygt for at blive retsforfulgt, bliver de ansatte instrueret i at lyve for kunderne.

- Det er det, vi kalder opsalg. Det, der er i tilbudsavisen, tjener vi ikke penge på, og derfor skal vi som sælgere prøve at sælge op på noget, vi tjener penge på. Så strategien er, at man sælger noget andet end det, kunden har reserveret, forklarer han.

Udsat for opsalg to dage i træk

Det er lige præcis det, der skete for Steen Nørbæk Madsen, da han ville købe en ny vaskemaskine i august.

Ud fra det, jeg har set, tyder det på, at det er lagt i system, så man lokker folk i butikken med henblik på at sælge et andet produkt. Jan Trzaskowski, professor, CBS

Han finder vaskemaskinen på nettet og bestiller den via Powers 'click&collect'-system, hvor den er markeret som grøn i hans lokale Power-varehus, hvilket betyder, at varen er på lager og kan afhentes inden for 24 timer.

Men da Steen Nørbæk Madsen står i butikken, siger ekspedienten, at vaskemaskinen er udsolgt.

- Men det skal jeg ikke bekymre mig om, for han har masser af andre maskiner, der kan det samme. Han prøver at hive mig over til en anden, som i øvrigt er dobbelt så dyr. I stedet for 6.000 koster den 12.000 kroner, siger Steen Nørbæk Madsen, der takker nej og kører hjem.

Dagen efter finder han endnu en vaskemaskine, som han reserverer via 'click&collect'. Men da han kommer ned i Power, er heller ikke den på lager, trods grøn markering på hjemmesiden. Steen Nørbæk Madsen bliver igen tilbudt en anden maskine, der er 550 kroner dyrere, og han ender med at købe den.

- Jeg havde jo brug for en vaskemaskine nu og her, så jeg sagde ja til det tilbud. Det har jeg så lidt fortrudt bagefter, siger han.

Undskyldninger på stribe

Efter henvendelserne fra Steen Nørbæk Madsen og den tidligere ansatte i Power efterprøver DR's forbrugerprogram Kontant, hvordan køb via Powers 'click&collect'-system foregår.

I løbet af tre uger bestiller vi hvidevarer i flere forskellige Power-varehuse rundt om i landet.

Vi bestiller hvidevarer, som er på tilbud, og som ifølge den tidligere medarbejder er så billige, at Power har svært ved at tjene penge på dem.

Hver gang går bestillingen igennem, og på siden er lagerstatus markeret som grøn, så vi ifølge Powers egne retningslinjer kan hente varen inden for 24 timer.